open-index/open-wikipedia-markdown huggingface dataset:
2019. aasta korvpalli maailmameistrivõistlused

**2019. aasta korvpalli maailmameistrivõistlused** olid meeste 18. korvpalli maailmameistrivõistlused. Need toimusid 31. augustist 15. septembrini Hiinas. 

Maailmameistriks tuli Hispaania korvpallikoondis, kes alistas finaalis 95:75 Argentina korvpallikoondise.

Võistlused toimusid 8 linnas.

Võistlustel osales esmakordselt 32 võistkonda (12 Euroopast, 8 Aasiast ja Okeaaniast, 7 Ameerikast ja 5 Aafrikast). Varasematel MM-idel osales 24 meeskonda.

## Esimene voor
### A-alagrupp – Peking
Mängud toimusid Pekingis Cadillac Arenal.

### B-alagrupp – Wuhan
Mängud toimusid Wuhanis Wuhan Gymnasiumis.

### C-alagrupp – Guangzhou
Mängud toimusid Guangzhous Guangzhou Gymnasiumis.

### D-alagrupp – Foshan

### E-alagrupp – Shanghai

### F-alagrupp – Nanjing

### G-alagrupp – Shenzhen

### H-alagrupp – Dongguan

## Teine voor
### I-alagrupp – Foshan

### J-alagrupp – Wuhan

### K-alagrupp – Shenzhen

### L-alagrupp – Nanjing

## Välislingid
* Koduleht
Vesijalgratas

**Vesijalgratas** (ka **vesiratas**) on inimjõul käitatava mehaanilise sõuajami abil liikuv istmetega, lihtsalt käsitsetav, suhteliselt väike ja primitiivne veesõiduk. 

## Kirjeldus
Vesijalgrattad on mõeldud kasutuseks rekreatiivsel eesmärgil piiratud või kaitstud vetel (jõed, väiksemad järved, sügavamale ulatuvad lahesopid). 

Üldjuhul käitatakse vesijalgratast sõitjate poolt jalgade jõul vändatavate pedaalidega (nimetuses sisalduv sarnasus jalgrattaga), mille jõud kantakse üle sõurattale või sõuratastele, harvem sõukruvile. Suuna hoidmiseks ja muutmiseks on roolileht roolikangiga või rooliga. Aerude puudumine ja näoga sõidusuunas istumine teeb ka vähevilunud kasutajatele sõidu lihtsamaks.

Üldjuhul on vesijalgrattad katamaraankerelised.

Vesijalgrattal on tavaliselt 2–4 istekohta, kuid valmistatud on ka vaid ühekohalisi vesijalgrattaid.

## Ajalugu

Vesijalgrataste mehhanism – inimjõul töötavad paadid, milles jõud kandub veoketi kaudu edasi aerurattale – on tuntud juba iidsetest aegadest. Neid kasutati muuhulgas 4. sajandil pKr sõjamasinatena. Leonardo da Vinci joonised kujutavad ka erinevaid 15. sajandi mudeleid, mille ajamiks on ratas või vänt.

Tõenäoliselt esimese vesijalgratta kui individuaalselt kasutatava vaba aja veetmise vahendi leiutas Joseph von Baader aastal 1810. Kuid aristokraatlikus ja kõrgklassi maailmas seda laialdaselt ei kasutatud. Enamik hilisematest vesijalgrattamudelitest põhinevad jalgrattal, mis patenteeriti Prantsusmaal 1817. aastal *velocipède* nime all. Tööstusrevolutsioon koos sellele järgnenud reguleeritud töö- ja puhkeaegadega tõi 19. sajandi lõpupoole uuendusi ka vaba aja veetmises ning vesijalgratas alustas oma võidukat arengut, kuna jalgratas sai ka transpordivahendina üldtunnustatuks ning seda pidevalt täiustati.

20. sajandi vahetusel tegutses mitmeid leiutajaid, kellest paljusid enam ei teata. Kõik nad püüdsid muuta jalgratta veekindlaks transpordivahendiks, mis suudaks aerupaatidega võistelda. Sõudepaadid jäid aga klassikalisteks ajaviitevahenditeks kuni Teise maailmasõja lõpuni. Vesijalgrattad said läänemaailmas laialt levida eelkõige tänu plastitööstusele ja selle masstoodetele. Sellises vormis on nad eksisteerinud peaaegu muutumatul kujul alates 1950. aastatest, kuigi hiljem on tekkinud ka teisi mudeleid, näiteks elektrimootoriga jalgrattad.

## Vaata ka

* Parv
* Kanuu
* Jalgratas

## Viited
Süseräänsus

**Süseräänsus** on riikidevaheline suhe, mille puhul üks riik (süserään) omab ülemvõimu teise riigi või territooriumi üle, eeskätt selle välispoliitika ja rahvusvaheliste suhete korraldamisel, samal ajal kui alluv üksus säilitab sisemise autonoomia.

Sellises suhtes juhib süserään tavaliselt alluva riigi välissuhteid, kaitsepoliitikat või sõlmib tema nimel rahvusvahelisi lepinguid. Alluv riik võib seevastu säilitada oma sisemise halduskorralduse, seadusandluse ja kohaliku valitsemise. Süseräänsus erines otsesest anneksioonist või koloniaalvalitsemisest, kuna alluval üksusel jäi teatud määral alles iseseisev sisekorraldus.
Charlesi jõgi

**Charlesi jõgi** (massatšuuseti keeles *Quinobequin*) on 129-kilomeetri pikkune jõgi Massachusettsi osariigi idapoolsemas osas. Jõgi suubub Bostoni sadamasse Atlandi ookeanis.

## Vaata ka
*Neponseti jõgi
*Mystici jõgi
Elandsdoorn

**Elandsdoorn** on asula Lõuna-Aafrika Vabariigis Limpopo provintsis Sekhukhune ringkonnas Elias Motsoaledi vallas.

Lõuna-Aafrika Vabariigi 2011. aasta rahvaloenduse andmetel oli Elandsdoorni elanikest mustanahalisi aafriklasi 99,07%, valgeid 0,29%, värvilisi 0,18%, India või Aasia päritolu inimesi 0,16% ja teisi 0,29%. Suulu keelt pidas emakeeleks 45,32% inimesi, pedi keelt 22,09%, ndebele keelt 14,02%, sotho keelt 6,91%, svaasi keelt 3,10%, tsonga keelt 2,90%, tsvana keelt 2,15% ja inglise keelt 1,04%.

## Viited
Apiesdoring

**Apiesdoring** on asula Lõuna-Aafrika Vabariigis Limpopo provintsis Sekhukhune ringkonnas Suur-Tubatse vallas.

Lõuna-Aafrika Vabariigi 2011. aasta rahvaloenduse andmetel oli Apiesdoringi elanikest mustanahalisi aafriklasi 86,53%, valgeid 11,88%, värvilisi 1,19%, India või Aasia päritolu inimesi 0,20% ja teisi 0,20%. Pedi keelt pidas emakeeleks 71,49% inimesi, afrikaani keelt 12,48%, tsonga keelt 2,71%, inglise keelt 2,57% ja suulu keelt 2,11%.

## Viited
Zinaida Slavina

**Zinaida Slavina** (vene keeles Зинаида Анатольевна Славина; 6. aprill 1940 Peterhof – 3. september 2019 Moskva) oli vene näitleja.

Ta lõpetas 1964. aastal B. Štšukini nimelise Teatriinstituudi. Kuni 1993. aastani töötas ta Taganka teatris. Alates 1993. aastast mängis ta Nikolai Gubenko loodud teatris Taganka Näitlejate Ühendus (Содружество актёров Таганки). Zinaida Slavina mängis filmides alates 1961. aastast.

## Tunnustus
1986 – Vene NFSV rahvakunstnik

## Viited

## Välislingid
*
Andra Pärsimägi

**Andra Pärsimägi** (sündinud 19. juulil 1963 Rakveres) on Eesti jurist, kohtunik.

Ta lõpetas 1990. aastal õpingud Tartu Riikliku Ülikooli õigusteaduskonnas. Aastatel 1987–1992 töötas ta Tartu Rahvasaadikute Nõukogu Täitevkomitee raamatupidaja, kaadriinspektori ja juristina. 1992–1993 töötas ta algul Tartu Maavalitsuse õigusametis spetsialistina, hiljem Tartu Linnavalitsuse korteriametis juhatajana.

29. detsembril 1993 nimetas president Riigikohtu üldkogu ettepanekul Andra Pärsimäe kohtunikuks Tartu Ringkonnakohtusse. Ta töötab tänini Tartu Ringkonnakohtu tsiviilkolleegiumis.

Ta on Eesti Kohtunike Ühingu liige.

## Tunnustus
* 2023 Valgetähe IV klassi teenetemärk

## Viited
Kaupo Paal

**Kaupo Paal** (sündinud 9. mail 1977) on eesti jurist, kohtunik.

Aastatel 2000–2005 töötas Kaupo Paal Justiitsministeeriumi eraõiguse talituse nõunikuna, hiljem ka sama talituse juhatajana. Justiitsministeeriumis töötades osales ta mitmete eraõigusega seotud õigusaktide, nagu asjaõigusseaduse, kinnistusraamatuseaduse, äriseadustiku, võlaõigusseaduse, tsiviilseadustiku üldosa seaduse, korteriomandiseaduse ja pärimisseaduse väljatöötamises.

Kaupo Paal lõpetas 2006. aastal Tartu Ülikooli magistriõppes õigusteaduse alal. Tema magistritöö teema oli "Üürisuhete õiguslik regulatsioon võlaõigusseaduses".

28. novembril 2007 nimetati Kaupo Paal esimese astme kohtunikuks. Ta asus kohtunikuna tööle Harju Maakohtusse.

15. detsembril 2008 nimetati Kaupo Paal teise astme kohtunikuks. Ta asus kohtunikuna tööle Tallinna Ringkonnakohtusse.

20. veebruaril 2019 kuulutati uute liikmete leidmiseks välja avalik konkurss. Kolmele vabanenud riigikohtuniku ametikohale kandideerisid vandeadvokaat Anti Aasmaa, notar Anneli Alekand, Õiguskantsleri Kantselei nõunik Hent Kalmo, Tartu Ringkonnakohtu kohtunik Kersti Kerstna-Vaks, vandeadvokaat Urmas Kukk, Tartu Ringkonnakohtu kohtunik Kai Kullerkupp, Tartu Ülikooli deliktiõiguse õppeprodekaan ja deliktiõiguse professor ning Riigikohtu tsiviilkolleegiumi nõunik Janno Lahe, Tartu Maakohtu kohtunik Andrus Miilaste, vandeadvokaat Kalev Saare, Harju Maakohtu kohtunik Merike Varusk, Riigikohtu tsiviilkolleegiumi nõunik ning Tartu Ülikooli tsiviilõiguse lektor Margit Vutt ja ise Tallinna Ringkonnakohtu kohtunik Kaupo Paal ise.

14. mail 2019 otsustas XIV Riigikogu nimetada Kaupo Paala riigikohtunikuks alates 1. septembrist 2019. Salajasel hääletusel oli otsuse poolt 76 Riigikogu liiget, vastu ega erapooletuid ei olnud. Ta andis ametivande 13. juunil 2019. Kaupo Paal on Riigikohtu tsiviilkolleegiumi liige ning alates 21. juunist 2024 tsiviilkolleegiumi esimees.

Ta on Eesti Kohtunike Ühingu liige.

## Viited
Kai Kullerkupp

**Kai Kullerkupp** (sündinud 8. novembril 1975) on eesti jurist, kohtunik.

## Hariduskäik
1998. aastal lõpetas ta Tartu Ülikooli õigusteaduskonnas bakalaureuseõppe, 2000. aastal magistriõppe Freiburgi ülikoolis Saksamaal ning 2013. aastal Tartus doktoriõppe.

Kai Kullerkupu magistritöö teema oli "Konzipierung eines einheitlichen dinglichen Mobiliarkreditsicherungsrechts: Mögliche Auswirkungen der internationalen Vereinheitlichungsvorschläge auf das deutsche Recht der Mobiliarsicherheiten" ("Ühtse vallasvaratagatisõiguse kujundamine: rahvusvaheliste ühtlustamiskavade võimalikud mõjud Saksa vallasvaratagatiste õigusele"). Tema doktoriväitekirja teema oli "Vallasomandi üleandmine. Õigusdogmaatiline raamistik ja kujundusvõimalused".

## Töökäik
### Töö justiitsministeeriumis
17. juunist 1997 kuni 31. augustini 2005 töötas ta justiitsministeeriumis õiguspoliitika osakonna eraõiguse talituse nõunikuna.

### Töö kohtunikuna
4. juulil 2005 nimetas Vabariigi President Kai Kullerkupu teise astme kohtunikuks. Kullerkupp töötas 2008. aasta lõpuni Tallinna Ringkonnakohtu, seejärel aga Tartu Ringkonnakohtu tsiviilkolleegiumis.

#### Riigikohtunikuks saamise protseduur
20. veebruaril 2019 kuulutas Riigikohtu esimees Riigikohtu uute liikmete leidmiseks välja avaliku konkursi. Kolmele vabanenud riigikohtuniku ametikohale kandideerisid vandeadvokaat Anti Aasmaa, notar Anneli Alekand, Õiguskantsleri Kantselei nõunik Hent Kalmo, Tartu Ringkonnakohtu kohtunik Kersti Kerstna-Vaks, vandeadvokaat Urmas Kukk, Tartu Ülikooli deliktiõiguse õppeprodekaan ja deliktiõiguse professor ning Riigikohtu tsiviilkolleegiumi nõunik Janno Lahe, Tartu Maakohtu kohtunik Andrus Miilaste, Tallinna Ringkonnakohtu kohtunik Kaupo Paal, vandeadvokaat Kalev Saare, Harju Maakohtu kohtunik Merike Varusk, Riigikohtu tsiviilkolleegiumi nõunik ning Tartu Ülikooli tsiviilõiguse lektor Margit Vutt ja Tartu Ringkonnakohtu kohtunik Kai Kullerkupp ise.

Kai Kullerkupp sai riigikohtunikuks 1. septembril 2019. (Tema riigikohtunikuks valimise salajasel hääletusel hääletas tema poolt 58 Riigikogu liiget, vastu 19, erapooletuks jäi 1 ning 9 liiget ei hääletanud.) Kullerkupp andis ametivande 11. juunil 2019. Kai Kullerkupp on ka Riigikohtu tsiviilkolleegiumi liige.

## Akadeemiline töö
Aastatel 2001–2015 oli Kullerkupp Tartu Ülikooli õigusteaduskonna tsiviilõiguse lektor.

## Viited
Plymouth (Massachusetts)

**Plymouth** on Ameerika Ühendriikide ajalooline linn Plymouthi maakonnas Massachusettsi osariigis, mis jääb Bostonist 64-kilomeetri kaugusele kagusse, vahetult Maine'i lahe äärde.

## Ajalugu
Plymouth mängis Ameerika kolooniaalses ajaloos väga olulist rolli. Asupaik oli inglise purjelaeva Mayfloweri esimese merereisi viimane maabumiskoht, kuhu kujunes Plymouthi koloonia algne asulakoht.

## Viited

## Välislingid
*
Ura keel (Vanuatu)

**Ura keel** on Austroneesia hõimkonda Lõuna-Vanuatu keelte hulka kuuluv keel, mida räägiti Vanuatu Erromango saare põhjaosas. 1989. aastal oli vaid 6 ura keele kõnelejat ja paarkümmend poolkõnelejat ja see on väljasuremas või juba välja surnud. Enamik ura keele kõnelejaid on läinud üle sie keelele.

## Foneetika
Ura keeles on 18 konsonantfoneemi ja 5 vokaalfoneemi.

## Viited

## Kirjandus
*Terry Crowley, "Ura", München: Lincom Europa, 1998.

## Välislingid
*http://www.endangeredlanguages.com/lang/2446
*https://glottolog.org/resource/languoid/id/urav1235
Beauceron

**Beauceron** (IPA hääldus: ˈboʊsəˌɹɑn) on Prantsusmaalt pärit koeratõug.

Tõustandardis on koera käitumise/iseloomu kohta kirjas: „Enesekindel kartmatu käitumine. Ilme on aval ning mitte kunagi kuri, kartlik või rahutu. Koer on iseloomult sõbralik ning kartmatu.“

Koera tagajäsemete kohta on muu hulgas kirjas: „Lisavarbad: Traditsiooniliselt peaksid lambakoertel olema kahekordsed lisavarbad. Lisavarbad moodustavad  selgelt eraldi arenenud küüntega „pöidlad” võimalikult käpa lähedal.”


A Beauceron in Colorado 04.jpg
Owczarek francuski beauceron wilczy pazur z bliska.jpg|Tagajäseme lisavarbad
Beauce.JPG


## Viited

## Kirjandus
* Renée Willes. *All världens hundraser*, Bromma 2003, ISBN 91-89090-79-9
* ''Berger de Beauce'', Fiche de race
* ''Beauceron'', Breed Information Centre
* ''Beauceron'', Meet the Breeds

## Välislingid
* Beauceron koer.ee saidil
Jaak Vendla

**Jaak Vendla** VR I/3 (kuni 1935 **Jakob-Jaak Feldmann**; 2. september 1893 Vastemõisa vald –  1969 Tallinn) oli Eesti mereväelane, vanemleitnant.

Teenis aastatel 1919–1939 mereväes. Oli teenistuse jooksul korduvalt Aegna saare komandandi ülesannetes.

## Tunnustus

* Vabadusrist, I klassi 3. järk – 1925
* Kotkaristi IV klassi teenetemärk – 1938

## Isiklikku
Ta vend Tõnis Vendla oli ka Vabadusristi kavaler.

## Välislingid
* Ohvitseride andmekogu
Punakivi

**Punakivi** oli küla Harju maakonnas Jõelähtme vallas. Väike Punakivi küla tekkis Ihasalu poolsaare elanikkonna kasvades ja eksisteeris 1920.–1930. aastatel. Küla maad võõrandati 1937. aastal Eesti kaitseväe suurtükiväe polügooni rajamiseks ja sealsed elanikud sunniti kodudest lahkuma. Tänapäeval jäävad küla maad Ihasalu küla aladele.

Endise küla alasid läbib Ruu–Ihasalu tee ning nimi Punakivi on jätkuvalt kasutusel nii Ihasalu lahe äärde jääva liivaranna kui ka sealse bussipeatuse nimena.

## Enne likvideerimist
Külas, mille tuumik asus kohas, kus tänapäeval asub rannaparkla silt, oli kuus talu. Mitte kõik talud ei asunud tuumikus koos ja mõned neist asusid põhja suunas hajali kuni Ihasalu külla viiva teeristini.

Vähemalt 1920. aastate lõpust alates kuulusid Punakivi küla lapsed Neeme algkooli ringkonda. Aasta 1937, mil küla likvideeriti, oli oluline ka Neeme algkooli seisukohalt, kuna Punakivi küla maade ja majade võõrandamise tõttu vähenes koolis õpilaste arv.

## Küla likvideerimine
Punakivi küla likvideeriti aastatel 1934–1937 Eesti Vabariigi poolt seoses suurtükiväe polügooni rajamisega. Punakivi küla alad moodustasid osa 3000 hektari suurusest õppeväljast nimega Jägala polügooni suurtükiväe Valkla õppeväli. Aastal 1934 hakati tegema sealsetele talunikele ettepanekuid nende maade ja hoonete äraostmiseks. See mõjutas ka mitmeid Ihasalu, Neeme ja Jõesuu küla elanikke, kes omasid piirkonnas maad.

Punakivi küla otsustati terviklikult likvideerida ja sealsetele maaomanikele tehti pakkumine maade ülesostmiseks. Maaomanikud, kes soovisid oma maade ja hoonete eest pakutust suuremat tasu, pöördusid oma õiguste kaitseks muuhulgas ka riigivanema ja kaitsevägede ülemjuhataja poole. Kui enamiku talunikega jõudis riik lõpuks kokkuleppele, siis kahe taluniku osas rakendati 1937. aastal sundvõõrandamist.

Kui veel 1937. aasta 15. detsembri seisuga elas Punakivi külas kümme inimest, siis 1938. aasta 15. detsembri seisuga koostatud Jõelähtme vallaelanike nimekirjas enam Punakivi küla osa ei leidu.

## Pärast likvideerimist
Aastal 1939 esitas Neeme Kodukaunistamise Ring Kaitseministeeriumile palve Punakivi küla mahajäetud hoonete äravedamiseks. Nimelt jätsid need "majalogud" möödakäijatele halva mulje ning randades liikuvad võõrad olid kohale andnud hüüdnimeks *Katkuküla*.

## Vaata ka
* Ihasalu

## Viited
Petus

**Petus** oli naiste särgi peal kantud lahtine ristkülikukujuline rinnaesine ning seda kanti külaskäikudel ja pidulikel juhtudel.

Oli kasutusel mitmel pool Lõuna-Eestis, aga ka Hiiumaal. Petus oli harilik linane riidetükk (50–60&nbsp;cm x 30–40&nbsp;cm), millel oli pikisuunaline kaelalõige ning kaenla alt kinnitatavad paelad. Hiiumaal oli petus punasest kalevist, mille all oli linane vooder, lisaks oli tema kaelaaugule õmmeldud püstkrae.

## Viited

## Välislingid
*Petus, Eesti Rahva Muuseum
Piibupuur

**Piibupuur** (ka **piibuora, vibupuur**) oli peenike rahvapärane lõikeriist, mis pandi selle varre ümber käänatud vibunööri abil edasi-tagasi pöörlema.

17. sajandist 19. sajandi lõpuni oli see eesti talupoegade, piibumeistrite, töövahend piibupitsi sisse augu puurimiseks. Puuriks oli peenike traat või ka sukavarras, mille ots oli löödud paari millimeetri laiuseks lapikuks teraks. 

Ürgse vibupuuri teistsuguse kasutamise kohta Eestis pole andmeid.

## Vaata ka
* Piibualasi
* Piibupits
* Piibusoon
* Piip

## Viited

## Välislingid
*Piibupuur/vibupuur, Hiiumaa Muuseumid SA
Kurekael

**Kurekael** (*Erodium*) on taimede perekond kurerehaliste sugukonnas.

Maailmas on teada umbes 80 liiki kurekaelu, neist Euroopas on levinud 34. Eestis on looduslikult levinud vaid harilik kurekael, *Erodium cicutarium*. Haruldase tulnukana on leitud ka pehme kurekael, *Erodium malacoides.*  

## Viited
Vadim Šipatšov

**Vadim Aleksandrovitš Šipatšov** (vene keeles Вадим Александрович Шипачёв; sündinud 12. märtsil 1987) on Venemaa jäähokimängija, kes mängib keskründajana KHL-i klubis Moskva Dinamo.

Ta alustas klubikarjääri Tšerepovetsi Severstalis.

2013. aastal liitus ta Peterburi SKA-ga. Aastatel 2015 ja 2017 võitis ta klubiga Gagarini karika. KHL-i hooaja 2014–2015 väljalangemismängudes oli ta 21 punktiga kõige resultatiivsem mängija (5+16). 2015–2016 põhihooajal andis ta kõikidest mängijatest enim väravasööte (kokku 43). Hooajal 2016–2017 valiti ta KHL-i hooaja sümboolsesse koosseisu.

2017. aasta 4. mail sai ta teiseks jäähokimängijaks, kes sõlmis lepingu Vegas Golden Knightsiga. 15. oktoobril tegi ta Golden Knightsi meeskonnas mängus Boston Bruinsi vastu oma debüüdi NHL-is. Sama aasta novembris otsustas Golden Knights temaga aga lepingu lõpetada, kuna ta ei olnud nõus mängima Golden Knightsi farmklubis. Seejärel naasis Šipatšov Peterburi SKA-sse.

2018. aasta mais sõlmis ta kaheaastase lepingu Moskva Dinamoga. Hooaegadel 2019–20 ja 2020–21 on Šipatšov on KHL-is olnud liiga resultatiivseim mängija (vastavalt 17+48 ja 20+47).

Aastatel 2012, 2015, 2016, 2019 ja 2020 on ta osalenud KHL-i tähtede mängul.

Venemaa jäähokikoondise koosseisus tuli ta 2018. aastal olümpiavõitjaks ja 2014. aastal maailmameistriks. Maailmameistrivõistlustelt on ta võitnud veel kolm medalit. 2016. aasta maailmameistrivõistlustel oli ta 18 punktiga (6+12) kõige resultatiivsem mängija. Lisaks valiti ta sel turniiril turniiri sümboolsesse koosseisu.

## Viited

## Välislingid

* Vadim Šipatšov KHL.ru lehel
* Vadim Šipatšov NHL.com lehel
* Vadim Šipatšov hockeydb.com lehel
André Petersson

**André Willy Petersson** (sündinud 11. septembril 1990 Olofströmis) on Rootsi jäähokimängija, kes mängib Rootsi kõrgliigaklubis HV71 ründajana paremäärel.

Ta alustas HV71-s ka klubikarjääri. 2010. aastal tuli ta klubiga Rootsi meistriks.

2008. aastal valis  Ottawa Senators ta NHL-i ''draft''is 109. valikuna. Põhja-Ameerikasse suundus ta mängima hooajal 2011–12. Senatorsi meeskonnas tegi ta NHL-is debüüdi 21. jaanuaril 2012 mängus Anaheim Ducksi vastu, kuid see on seni jäänud tema ainsaks mänguks NHL-is. Ülejäänud ajal mängis kolme hooaja jooksul AHL-i klubides Binghamton Senators ja Norfolk Admirals.

2014. aastal liitus ta KHL-i klubiga HK Sotši. Ta mängis seal kokku kolm hooaega. 2015. aastal osales ta KHL-i tähtede mängul. Hooajal 2017–18 mängis ta Omski Avangardis ja hooajal 2018–19 Astana Barõsis. 2019. aasta juunis sõlmis ta üheaastase lepingu Moskva Dinamoga. Järgmisel hooajal siirdus ta Jaroslavli Lokomotivi.

2022. aasta juunis naasis ta HV71-sse, kellega sõlmis kolmeaastase lepingu.

2009. aastal võitis Petersson Rootsi kuni 20-aastaste koondisega juunioride maailmameistrivõistlustel hõbemedali ja 2010. aastal pronksmedali.

## Viited

## Välislingid
* André Petersson KHL.ru lehel
* André Petersson NHL.com lehel
* André Petersson hockeydb.com lehel
Pesunui

**Pesunui** oli 20–30&nbsp;cm pikkune silindrikujuline nui, millele lisandus käepide. 

Pesunuiaga kolgiti pesemise ajal jämedamat riiet pesulaual või pesuküna otsal.  

## Vaata ka
* Pesupali
* Pesukurikas
* Pesuküna

## Viited

## Välislingid
*Pesunui, Eesti Rahva Muuseum
2019. aasta laste Eurovisiooni lauluvõistlus

**2019. aasta laste Eurovisiooni lauluvõistlus** on seitsmeteistkümnes laste Eurovisiooni lauluvõistlus, mille korraldavad Telewizja Polska (TVP) ja European Broadcasting Union (EBU) ning mis toimub Gliwice Arenal Gliwices Poolas 24. novembril 2019. Saatejuhid on Aleksander Sikora, Ida Nowakowska ja Roksana Węgiel, eelmise võistluse võitja.
## Tulemused

## Teised riigid
*Andorra (RTVA)
*Eesti (ERR)
*Kreeka (ERT)
*Rootsi (SVT) ja TV4
## Vaata ka
*2019. aasta Eurovisiooni lauluvõistlus

## Viited

## Välislingid
*Ametlik koduleht
Kapsabet

**Kapsabet** on linn Keenias. See on Nandi maakonna pealinn ja asub 40 kilomeetrit Eldoretist edelas Chavakali poolel teel. Kapsabeti linnas elab kokku 86 803 inimest (2009. aasta rahvaloendus). 

## Tuntud kapsabetlasi

* Naftali Bon (1945–2018), sprinter ja keskmaajooksja
* Julius Sang (1948–2004), sprinter
* Paul Kipkoech (1963–1995), pikamaajooksja
* Peter Rono (* 1967), 1500 m jooksja
* Wilson Kipketer (* 1972), 800 m jooksja
* Bernard Lagat (* 1974), kesk- ja pikamaajooksja
* Reuben Seroney Kosgei (* 1979), 3000 m takistusjooksja
* Rita Jeptoo Sitienei (* 1981), maratonijooksja
* Janeth Jepkosgei Busienei, ka *Chepkosgei* (* 1983 Kabirirsangis Kapsabeti lähedal), 800 m jooksja
* Pamela Jelimo, ka *Chelimo* (* 1989), 800 m jooksja

## Välislingid

*Nandi maakonna koduleht
Kristers Gudļevskis

**Kristers Gudļevskis** (sündinud 31. juulil 1992 Aizkraukles) on Läti jäähokimängija, kes mängib väravavahina Saksamaa klubis Fischtown Pinguins. Varem on ta mänginud Rootsi kõrgliiga klubis Brynäs IF.

Ta alustas klubikarjääri Läti klubides HK Ogre ja HK Riga. 2012. aasta oktoobris debüteeris ta Riia Dinamo meeskonnas KHL-is.

2013. aastal valis Tampa Bay Lightning ta NHL-i ''draft''is 124. valikuna. Ta oli läbi aegade teine Läti väravavaht, kes NHL-i *draft*is valituks osutus. NHL-is tegi ta Lightningi meeskonnas debüüdi 11. aprillil 2014 mängus Columbus Blue Jacketsi vastu. Kokku sai ta kolme hooaja jooksul Lightningi meeskonnas väljakule kolmes põhihooaja kohtumises ja hooajal 2013–14 lisaks kahes *play-off*i kohtumises. Ülejäänud ajal mängis ta põhiliselt AHL-i klubis Syracuse Crunch. 2016. aastal osales ta AHL-i tähtede mängus.

2017. aasta juulis sõlmis Gudļevskis lepingu New York Islandersiga. Islandersi meeskonnas tal debüüti teha ei õnnestunud, mängides kogu hooaja 2017–18 Islandersi farmklubis Bridgeport Sound Tigers.

2018. aasta juunis naasis ta Riia Dinamosse. 2019. aasta detsembris sõlmis ta lepingu Saksamaa kõrgliiga klubiga Fischtown Pinguins. Hooaja 2020–21	esimeses pooles mängis ta Austria kõrgliiga klubis EC VSV. 2021. aasta veebruaris liitus ta Slovakkia klubiga Bratislava Slovan. 2022. aasta jaanuaris liitus ta Brynäsega.

Gudļevskis on kuulunud Läti jäähokikoondisse 2014. ja 2022. aasta taliolümpiamängudel ning neljadel maailmameistrivõistlustel (2013, 2014, 2018 ja 2019).

## Viited

## Välislingid
* Kristers Gudļevskis KHL.ru lehel
* Kristers Gudļevski NHL.com lehel
* Kristers Gudļevski hockeydb.com lehel
Kai Koppel

**Kai Koppel** (sünninimi **Kai Okas**; sündinud 7. augustil 1952) on eesti klaasikunstnik, kes on tuntud eeskätt oma värvilisest klaasist taieste järgi.

## Elukäik
Kai Koppel õppis aastail 1959–1970 Tallinna 46. Keskkoolis ja 1970–1975 Eesti NSV Riiklikus Kunstiinstituudis klaasehistöö erialal. 

Aastail 1976–1981 oli ta Tallinna Laste Kunstikooli õpetaja, alates 1981. aastast on vabakutseline kunstnik. 

Näitustel hakkas esinema 1975. aastal, 1984. aastast kuulub Eesti Kunstnike Liitu.

## Looming
Kai Koppel on alates Eesti NSV Riikliku Kunstiinstituudi lõpetamisest 1975. aastal töötanud klaasikunstnikuna.

Tema varasemad teosed olid ruumilised klaasobjektid. 1980. aastatel vastandas ta oma kunstis ratsionaalsele, geomeetrilisele ja funktsionaalsusele ebaratsionaalsuse ja töömeetodi, milles palju ruumi jäeti juhusele ja kuuma klaasi vormumisele; ta eeskujud olid loodusvormidest ja arhailistest arhitektuuriajajärkudest, tähelepanu äratasid tema suured vertikaalsed, kohati arhitektoonidena mõjuvad dekoratiivvormid.

Kai Koppeli loomingut iseloomustab julge värvikäsitlus ja säravad toonid. Värvilise klaasikunsti teerajajana tuli Koppelil leiutada sobivate värvivahekordade leidmiseks eksperimentaalseid tehnoloogiaid. Kunstnik ise on öelnud, et kui visioon põhineb suurtele vormidele, muutub klaasivalmistamine eksperimentaalseks protsessiks, milles tuleb võtta riske, katsetada ja olla valmis, et ahjutäied klaasi purunevad pärast valmimist.

Uuema suuna Koppeli loomingus moodustab stuudioklaas, mida kunstnik valmistab enda rajatud klaasiahjudes alates 1990. aastaist. Kuigi tegemist on enam tarbijale suunatud toodetega, nagu rustikaalsed klaaspokaalid ja topsikud, moodustavad osa uuemast loomingust ka graveeringuga klaasskulptuurid.

Kunstnikuna, kelle jaoks on oluline protsess, klaasivalmistamise erinevad režiimid ja tehnoloogiad, on ta kogunud suurel hulgal näiteid oma katsetustest, mida eksponeerib ka näitustel – veidrad klaastooted, mis on tekkinud lisaväärtusena tootmisprotsessis, kus juhusele antakse voli ja klaas kujundab ennast ise.

Lisaks arvukatele esinemistele näitustel ja sümpoosionidel nii kodu- kui ka välismaal on kunstnik tegev Tallinnas Katariina Gildis Koppel ja Keerdo Klaasikojas, Evald Okase muuseumi juhatuses ning ta on igasuvise Haapsalu Rahvusvahelise Kuuma Klaasi sümpoosioni algataja ja korraldaja alates 2003. aastast.

## Tunnustus
* 1993 Kristjan Raua preemia

## Isiklikku
Kai Koppeli isa oli maalija ja graafik Evald Okas. Õde Mari Roosvalt on maalikunstnik, vend Jüri Okas arhitekt, kes on tegutsenud ka kujutava kunstnikuna.

Kai Koppel on abielus viiuldaja Annes Koppeliga. Nende tütar Üla Koppel on arhitekt, tütar Mara Ljutjuk maalikunstnik.

## Viited

## Välislingid
* Kai Koppeli koduleht
* CV kunstniku kodulehel
* Kunstniku teoseid tema kodulehel
Laas (perekonnanimi)

**Laas** on perekonnanimi. 

2019. aasta 1. jaanuari seisuga oli Eestis perekonnanimi Laas 964 inimesel: 445 mehel ja 519 naisel. Perekonnanimede levikult on Laas meeste puhul 82. kohal ja naiste puhul 69. kohal. Perekonnanime Laas kandja oli keskmiselt 41 aasta vanune (mediaanvanus oli samuti 41). Perekonnanimi Laas on levinuim Valga maakonnas, kus neid on maakonna 10 000 elaniku kohta 15,02.

## Nime kandjaid
*Aare Laas, Eesti jalgpallitreener (1954–2011)
*Aleksander Laas, eesti loomaarst (1889–1957)
*Andreas Laas, Eesti vaimulik (1863–1918)
*Endel Laas, eesti metsateadlane (1915–2009)
*Ernst Laas, saksa filosoof (1837–1885)
*Heinrich Laas, eesti vaimulik (1900–1985)
*Helle Laas, eesti näitleja ja lastekirjanik (1941–)
*Hendrik Laas, eesti põllumajandustegelane (1862–1919) 
*Ivi Laas, eesti nahakunstnik (1941–)
*Julius Laas, Eesti sõjaväelane (1900–1959)
*Kristjan Laas, eesti laulja (1990–)
*Leena Laas, Eesti viiuldaja ja pedagoog (1966–)
*Martin Laas, eesti jalgrattur (1993–)
*Silver Laas, eesti laulja
*...

## Viited

## Välislingid
*
Ummik (nõu)

**Ummik** on puutüvest õõnestatud, silindri kujuga ning ühe või kahe sisse pandud põhjaga nõu. Eri piirkondades on seda nimetatud ka umbpuunõu, ükspuine nõu jne.

## Kasutamine
Ummikud on laudnõudest ilmselt kõige vanemad. 19. sajandil kasutati Eestis erineva suuruse ja otstarbega ummikuid: väiksematest lähkrid, lassid, ankrud, piimapütid, kirnud ja tõrred; suurematest kuni 1 meetri kõrgused viljakummid, tünnid ja vaadid. Aidas hoiti suuremates ummikutes vilja ja jahu, väiksemates herneid, linaseemneid, mett, tangu, söögisoola jne.  

## Valmistamine
Väiksemad nõud valmistati peamiselt sanglepast, vähem kasutati saart, tamme, kaske ning pärna. Õõnestatava paku otsale joonistati sirkliga ring, mille järgi uurdesae abil ummik ringikujuliselt õõnestati. Kere valmistati toorest puust, põhi seevastu kuivast puust. Ummiknõu keret kuumutati kuumas vees, mille tulemusena see paisus ning põhi saadi varem tehtud uurdesse vabalt sisse lükata. Põhjad kinnitati puupulkadega ning peale pandi 1–2 vitsa.  
 
## Viited

## Välislingid
* Kaanega ummik. Eesti Põllumajandusmuuseum
* Ummikud ehk ühetüvetünnid Raplamaa Sõnumid 24.11.2020.
Tanmanjeet Singh Dhesi

**Tanmanjeet Singh Dhesi** (sündinud 17. augustil 1978 Slough's) on Suurbritannia poliitik, esimene sikhist Suurbritannia parlamendi liige.

Tanmanjeet Singh Dhesi on lõpetanud University College Londoni matemaatikuna. Ta on õppinud rakendusstatistikat Oxfordi ülikoolis ning lõpetanud magistrikraadiga Cambridge'i ülikooli Lõuna-Aasia ajaloo ja poliitika alal.

Ta valiti parlamendi alamkoja liikmeks 2017. aastal. Kuulub Leiboristlikusse Parteisse.

## Välislingid
*https://www.tsdhesi.com/
*Tanmanjeet Singh Dhesi parlamendi kodulehel
Põltsamaa valla ajalugu

**[[Põltsamaa vald]]** moodustati 2017. aastal Põltsamaa linna, Põltsamaa valla, Pajusi valla ja Puurmani valla ühinemisel. See artikkel kajastab kogu selle territooriumi ajalugu.

## Haldusajalugu

## Piirkonna ajaloo lühiülevaade
Praeguse Põltsamaa valla alad kuulusid muinasajal peamiselt Mõhu maakonda. Maakond sai nime seal asuva Mõhküla järgi. Põltsamaa vallas Umbusi küla mesoliitilisel asulakohal Võrtsjärve kaldal elasid inimesed samaaegselt Kunda Lammasmäe ja Sindi Pulli küla asukatega.

Põltsamaa piirkonna olulised ajaloolised sündmused:
* 1272 – Mõhkküla lõunapiiril asuva ordulinnuse juurde kujunes alevik.
* 1343 – seoses rahvarahutustega nimetatakse esmakordselt Kursi (Talkhof) ordulinnust. Nimi Talkhof on seotud rikkalike lubjakivivarudega, millest põletati lupja Tartu linna jaoks.
* 16. sajand – Põltsamaa esmamainimine, seotud kohalike viljakate põldudega. Liivi sõja ajal oli seal Liivimaa kuninga residents.
* 18. sajand – Peeter I kinkis Põltsamaa, Pilistvere ja Kolga-Jaani kihelkonnad oma riiginõunikule Heinrich von Fickile, kelle viiest tütrest said alguse piirkonna mõisate omanike suguvõsad. 18. sajandi teisel poolel muutis Woldemar Johann von Lauw Põltsamaa linnuse konvendihoone luksuslikuks rokokoopaleeks, koos Uue-Põltsamaa mõisa omaniku J. H. von Lilienfeldiga arendati kogu piirkonda, kujunes Liivimaa suurim tööndus- ja kultuurikeskus väljaspool Riia linna.
* 19. sajand – Võisiku mõisa omanikuks oli 19. sajandi algul Jaan Krossi poolt kuulsaks kirjutatud „Keisri hull“ Timotheus Eberhard von Bock. Perekonna von Wahl kätte läksid 19. sajandil Pajusi, Tapiku, Lustivere ja Adavere mõis.
* 1884 – õpetaja Emilie Beermann õmbles Eesti Üliõpilaste Seltsile esimese sinimustvalge lipu ning tema vend Christoph Beermann oli esimene lipuhoidja.
* 1888 – Kaarlimõisas avati Eesti Aleksandrikool.
* 1917 – avati Põltsamaal gümnaasium.
* 1918 – Julius Kuperjanov asutas detsembris Puurmani lossis Tartumaa Partisanide Pataljoni.
* 1918.–1919. aasta vahetusel toimus Aidu küla juures oluline murdelahing. Hiljem püstitati Vabadussõjas langenute mälestusmärgid Põltsamaal ja Kursis ning Aidu lahingu Võidualtar. Karl Vervolt algatas Aidu altarilt võidupühal võidutule toomise Põltsamaale.
* 1926. aasta 30. juunil nimetati Põltsamaa ametlikult linnaks.
* II maailmasõda – hävis ligikaudu 75% Põltsamaa linna hoonetest.
* 1950–1963 – praegune vald kuulus Põltsamaa rajooni, edaspidi Jõgeva rajooni ja Jõgeva maakonna koosseisu.
* 1958 – Sakala kolhoos Kamaris muudeti tõulinnukasvatuse katsemajandiks.
* Eesti iseseisvumisega seoses nimetati endised külanõukogud valdadeks. Iseseisvate haldusüksustena tekkisid Pajusi vald, Puurmani vald, Põltsamaa linn ja Põltsamaa vald.
* 2017 – omavalitsuste ühinemise tulemusena tekkis ligi 10 000 elanikuga Põltsamaa ühendvald.

## Eri piirkondade ajalugu
### Põltsamaa linna ajalugu

### Endise Põltsamaa valla ajalugu

### Pajusi valla ajalugu

### Puurmani valla ajalugu

## Viited

## Kirjandus
*
Lebedev

**Lebedev** (vene keeles Лебедев) on vene perekonnanimi. Nime naissoost vorm on **Lebedeva** (Лебедева). See on tuletatud sõnast лебедь 'luik'.

Lisaks Venemaale on nimi levinud ka Ukrainas, Valgevenes, Eestis, Lätis (Ļebedevs), Usbekistanis ja Kasahstanis. 2014. aasta seisuga oli Venemaal nime Lebedev sagedus 1:1150 ja Lebedeva sagedus 1:815. Levinuim oli nimi Kostroma oblastis, kus nime sagedus oli 1:157 ja 1:113.

2019. aasta 1. jaanuari seisuga oli Eestis perekonnanimi Lebedev 564 inimesel: 527 mehel ja 37 naisel. Perekonnanimede levikult on Lebedev meeste puhul 55. kohal. Perekonnanimi Lebedeva oli 554 naisel ja see oli levikult 59. kohal.

## Nime kandjaid

*Aleksandr Lebedev, Venemaa ärimees ja poliitik (1959–)
*Andri Lebedev, eesti jalgrattur (1982–)
*Artemi Lebedev, vene disainer (1975–)
*Dimitri Lebedev, Venemaa ja Eesti sõjaväelane (1872–1935)
*Feofan Lebedev, Eesti laskur (1871–1966)
*Platon Lebedev, Venemaa ärimees (1956–)
*Sergei Lebedev, Venemaa luuraja (1948–)
*Sergei Lebedev, vene kirjanik (1981–)
*Viktor Lebedev, Sahha maadleja (1988–)
*Vladimir Lebedev, Eesti NSV poliitik (1952–2021)
*Tatjana Lebedeva, Venemaa kergejõustiklane (1976–)
*...

## Viited

## Välislingid
* 
*
Juuso Hietanen

**Juuso Hietanen** (sündinud 14. juunil 1985 Hämeenlinnas) on Soome jäähokimängija, kes mängib kaitsjana Soome kõrgliigaklubis HPK. Ta on klubi meeskonna kapten.

Ta on klubikarjääri jooksul mänginud Soome kõrgliigaklubides HPK ja Lahti Pelicans, Rootsi kõrgliigaklubides Brynäs IF ja HV71, KHL-i klubides Nižni Novgorodi Torpedo ja Moskva Dinamo ning Šveitsi kõrgliigaklubis Ambrì-Piotta.

2006. aastal tuli ta HPK-ga Soome meistriks. Aastatel 2014 ja 2020 on ta valitud KHL-i tähtede mängule.

2022. aasta taliolümpiamängudel võitis ta Soome jäähokikoondise koosseisus kuldmedali ja 2014. aasta taliolümpiamängudel pronksmedali. Lisaks on ta võitnud maailmameistrivõistlustelt ühe kuldmedali ja kaks hõbemedalit.

## Viited

## Välislingid

* Juuso Hietanen KHL.ru lehel
* Juuso Hietanen hockeydb.com lehel
Jordan Schroeder

**Jordan John Schroeder** (sündinud 29. septembril 1990 Lakeville'is Minnesota osariigis) on USA jäähokimängija, kes mängib keskründajana Šveitsi kõrgliigaklubis SC Rapperswil-Jona Lakers.

Hooaegadel 2008–09 ja 2009–10 mängis ta Minnesota Ülikooli meeskonnas. 2009. aastal valiti ta Western Collegiate Hockey Associationi aasta uustulnukaks.

2009. aastal valis Vancouver Canucks ta NHL-i ''draft''is 22. valikuna. Enne NHL-is debüteerimist mängis ta AHL-i klubides Manitoba Moose ja Chicago Wolves. Canucksi meeskonnas tegi ta NHL-is debüüdi 23. jaanuaril 2013 mängus Calgary Flamesi vastu. NHL-is on ta mänginud veel kolmel hooajal Minnesota Wildi ja ühel hooajal Columbus Blue Jacketsi meeskonnas.

2019. aasta mais siirdus ta KHL-i, liitudes Nižni Novgorodi Torpedoga. 2020. aasta mais sõlmis ta kaheaastase lepingu Jokeritega.

2022. aasta mais sõlmis ta kaheaastase lepingu Rapperswil-Jona Lakersiga..

2010. aastal tuli ta USA kuni 20-aastaste koondisega juunioride maailmameistriks. USA jäähokikoondisse kuulus ta 2016. aasta maailmameistrivõistlustel.

## Viited

## Välislingid
* Jordan Schroeder KHL.ru lehel
* Jordan Schroeder NHl.com lehel
* Jordan Schroeder hockeydb.com lehel
Pala vald (täpsustus)

**Pala vald** on mitme endise valla nimi:

* Pala vald (Kodavere kihelkond)
* Pala vald (1939), vald Tartumaal aastatel 1939–1950
* Pala vald, vald Jõgevamaal aastani 2017
* Pala vald (Kadrina kihelkond)
Piimakirn

**Piimakirn** oli endisaegne silindrikujuline suur, ülalt pisut kitsenev, kõrvade ja kaanega puunõu hapupiima hoidmiseks.  

## Vaata ka
* Piimapütt

## Viited

## Välislingid
*Piimakirn, Eesti Rahva Muuseum
Kyriákos Pierrakákis

**Kyriákos Pierrakákis** (Κυριάκος Πιερρακάκης; sündinud 8. augustil 1983 Ateenas) on Kreeka poliitik.

Ta on 2019. aastast Kyriákos Mitsotákise valitsuse digitaalpoliitika minister.

## Välislingid
* Twitter: Kyriakos Pierrakakis
Piimakamber

**Piimakamber** oli talumajapidamises piima, piimasaaduste ja piimanõude hoidmise ning piima töötlemise ruum või eraldi ehitis.  

Rehielamus ehitati kambri räästaaluse alla väikese lisakatusega ruum, kus hoiti piima ning suvel ka magati.  

## Viited
Piibualasi

**Piibualasi** oli väike metallalus piibuvarre otsa kinnitatava vaskrõnga käänamiseks jm metalltööde tegemiseks piibu valmistamisel.  

## Vaata ka
* Piibupuur
* Piip

## Viited
Mayflower

**Mayflower** oli inglise purjelaev, mis toimetas 1620. aastal esimesed puritaanlased Plymouthist üle ookeani Uude Maailma. Pardal oli 102 reisijat ja hinnanguliselt 30 meeskonnaliiget. 

Koht Põhja-Ameerikas idarannikul, kuhu nad saabusid ja oma koloonia rajasid, kannab samuti Plymouthi nime.
Uus-Plymouth

**Uus-Plymouth** oli inglise puritaanlaste rajatud koloonia Põhja-Ameerika idarannikul. Koloonia kestis aastatel 1620–1686 kui ka 1689–1691.

## Vaata ka
*Mayflower
Anders Lindbäck

**Anders Lindbäck** (sündinud 3. mail 1988 Gävles) on Rootsi jäähokimängija, kes mängib väravavahina Rootsi kõrgliigaklubis Brynäs IF.

Ta alustas Brynäsis ka klubikarjääri. Hooajal 2009–10 mängis ta Timrå IK-s.

2008. aastal valis Nashville Predators ta NHL-i ''draft''is 207. valikuna. Predatorsi meeskonnas debüteeris ta NHL-is hooajal 2010–11. NHL-is on ta mänginud veel Tampa Bay Lightningi, Dallas Starsi, Buffalo Sabresi ja Arizona Coyotesi meeskonnas.

2016. aasta detsembris naasis Lindbäck Rootsi kõrgliigasse, liitudes Rögle BK-ga. 2017. aasta juulis sõlmis ta taas lepingu Nashville Predatorsiga, kuid sai hooajal 2017–18 mänguaega ainult Predatorsi farmklubis Milwaukee Admirals AHL-is. Samal hooajal osales ta AHL-i tähtede mängul. Pärast seda mängis ta hooajal 2018–19 Šveitsi kõrgliigaklubis HC Davos.

2019. aasta mais sõlmis ta üheaastase lepingu KHL-i klubiga Nižni Novgorodi Torpedo. Aastatel 2020–2022 mängis ta samas liigas Jokerite meeskonnas.

2022. aasta mais naasis Lindbäck oma esimesse koduklubisse Brynäs.

2010. aasta jäähoki maailmameistrivõistlustel võitis ta Rootsi jäähokikoondise koosseisus pronksmedali.

## Viited

## Välislingid

* Anders Lindbäck NHL.com lehel
* Anders Lindbäck hockeydb.com lehel
Roberto Gualtieri

**Roberto Gualtieri** (sündinud 19. juulil 1966 Roomas) on Itaalia ajaloolane ja poliitik, ta kuulub Demokraatlikku Parteisse. Ta oli 5. septembrist 2019 kuni 13. veebruarini 2021 Itaalia rahandusminister. Ta oli 2009–2019 Euroopa Parlamendi liige.

Gualtieri lõpetas aastal 1992 Rooma La Sapienza Ülikooli, aastal 1997 kaitses ta uusima aja alal doktorikraadi. Seejärel oli ta La Sapienza ülikooli professor.

5. septembrist 2019 kuni 13. veebruarini 2021 oli ta Itaalia rahandusminister.
Quinton Howden

**Quinton Howden** (sündinud 21. jaanuaril 1992 Oakbankis Manitobas) on Kanada jäähokimängija, kes mängib Saksamaa kõrgliiga klubis Kölner Haie ründajana vasakäärel.

Ta alustas klubikarjääri Western Hockey League'i klubis Moose Jaw Warriors.

2010. aastal vallis Florida Panthers ta NHL-i ''draft''is 25. valikuna. NHL-is debüteeris ta Panthersi meeskonnas hooajal 2012–13. Kokku mängis ta Panthersis kolmel hooajal, kuid suurema osa ajast mängis ta AHL-i klubis San Antonio Rampage. Hooajal 2016–17 mängis ta veel Winnipeg Jetsis.

2017. aasta augustis liitus Howden KHL-i klubiga Minski Dinamo. Kaks hooaega hiljem liitus ta Nižni Novgorodi Torpedoga. Hooaja 2019–20 teises pooles siirdus ta HK Vitjazi.

Hooajal 2020–21 mängis ta Rootsi kõrgliiga klubis Malmö Redhawks. 2021. aasta juulis sõlmis ta lepingu Kölner Haiega.

2018. aasta taliolümpiamängudel võitis Howden Kanada jäähokikoondise koosseisus pronksmedali.

## Viited

## Välislingid
* Quinton Howden KHL.ru lehel
* Quinton Howden NHL.com lehel
* Quinton Howden hockeydb.com lehel
Piibusoon

**Piibusoon** oli Eesti taludes väike mollikujuline soonega riiul toaseinal. Riiulil hoiti käeulatuse kõrgusel piipu ja tubakat.  

## Vaata ka
* Piibualasi
* Piibupuur
* Piip

## Viited
Ura keel

**Ura keel** on bainingi keelkonda kuuluv paapua keel, mida räägitakse Paapua Uus-Guineale kuuluval Uus-Britannia saarel.

## Viited

## Kirjandus
*Stanton, Lee "Topics in Ura Phonology and Morphophonology with Lexicographic Application" Canterbury, University of Canterbury, 2007.

## Välislingid
* http://endangeredlanguages.com/lang/3414
* https://glottolog.org/resource/languoid/id/urap1240
Walter Kannemann

**Walter Kannemann** (sündinud 14. märtsil 1991 Concepción del Uruguays) on Argentina jalgpallur, kes mängib keskkaitsjana Brasiilia kõrgliiga klubis Grêmio ja Argentina jalgpallikoondises.

Ta alustas klubikarjääri Argentina klubis San Lorenzo, mille noorteakadeemiaga liitus ta 1999. aastal. Klubi põhimeeskonnas debüteeris ta 2010. aastal. 2013. aastal tuli ta klubiga Argentina meistriks. 2014. aastal võideti Lõuna-Ameerika klubide Copa Libertadores.

Aastatel 2015–2016 mängis ta Mehhiko kõrgliiga klubis Club Atlas.

2016. aastal liitus ta Grêmioga. Ta on klubiga võitnud 2016. aastal Brasiilia karikavõistlused, 2017. aastal Copa Libertadorese, 2018. aastal Lõuna-Ameerika superkarika ning 2018. ja 2019. aastal Rio Grande do Suli osariigi meistrivõistlused Campeonato Gaúcho.

Argentina jalgpallikoondises tegi Kannemann debüüdi 8. septembril 2018 sõprusmängus Guatemala vastu.

## Saavutused
;San Lorenzo
*Primera División: 2013 Inicial
*Copa Libertadores: 2014
;Grêmio
*Copa do Brasil: 2016
*Copa Libertadores: 2017
*Recopa Sudamericana: 2018
*Campeonato Gaúcho: 2018, 2019, 2020
*Recopa Gaúcha: 2019
Kadmose võit

**Kadmose võit** on väljend, mis pärineb vanakreeka mütoloogiast ning on tuletatud Teeba linna rajaja Kadmose nimest. Tähenduselt sarnaneb see Pyrrhose võiduga, mis tähendab võitu eriti ränga hinnaga. Kadmose võit tähendab võitja täielikku laostumist.

Kadmos vajas Teeba rajamiseks vett, kuid veeallikat valvas suur lohe. Kadmos saatnud siis oma kaaskonna lohet tapma, kuid nad kõik hukkusid. Lõpuks oli Kadmos sunnitud lohe ise ära tapma. Kuigi ta võitis, olid lohet tappa püüdes hukkunud kõik, kes pidid uuest linnast kasu saama.
Hariksamblik

**Hariksamblik** (*Multiclavula*) on perekond samblike. 

See on üks väheseid samblikuperekondi, millel seenkomponent kuulub kandseente hulka.

## Eesti liigid
Eestis on leitud kaht selle perekonna liiki.
**Multiclavula mucida* – limane hariksamblik
**Multiclavula vernalis* – kevad-hariksamblik

## Välislingid
*
Lorenzo Guerini

**Lorenzo Guerini** (sündinud 21. novembril 1966 Lodis) on Itaalia poliitik, ta kuulub Demokraatlikku Parteisse. Ta oli 5. septembrist 2019 kuni 22. oktoobrini 2022 Itaalia kaitseminister.

Õppinud kõigepealt raamatupidajaks, jätkas ta haridusteed Milanos Püha Südame Katoliiklikus Ülikoolis (*Università Cattolica del Sacro Cuore*), kus õppis politoloogiat.

Poliitikasse tuli ta 1990. aastal, kui ta valiti Lodi linnavolikokku. 1995. aastal valiti ta Lodi provintsi presidendiks, 28-aastaselt oli ta Itaalia noorim provintsipresident. Ta valiti tagasi 1999. aastal. 2005. aastal valiti ta Lodi linnapeaks ja 2010 valiti tagasi. 2012. aasta lõpus astus ta linnapea kohalt tagasi, et kandideerida 2013. aasta parlamendivalimistel. Ta valiti tagasi ka 2018. ja 2022. aastal.

5. septembril 2019 sai ta Itaalia kaitseministriks.

## Viited
Teemu Pulkkinen

**Teemu Pulkkinen** (sündinud 2. jaanuaril 1992 Vantaas) on Soome jäähokimängija, kes mängib KHL-i klubis Tšeljabinski Traktor ründajana vasakäärel.

Ta alustas klubikarjääri Soome kõrgliiga klubis Jokerit. Hooajal 2010–11 valiti ta Soome kõrgliiga hooaja parimaks uustulnukaks. Ta viskas sel hooajal uustulnukatest enim väravaid, andis enim väravasööte ja kogus enim punkte (18+36).

2010. aastal valis Detroit Red Wings ta NHL-i ''draft''is 111. valikuna. Põhja-Ameerikasse suundus ta mängima hooaja 2012–13 lõpus, liitudes esmalt AHL-i klubiga Grand Rapids Griffins. Ta aitas Griffinsil tulla sel hooajal Calder Cup'i võitjaks.  2014–15 põhihooajal oli ta AHL-is suurim väravakütt (34 väravat). Ta valiti samal hooajal AHL-i hooaja sümboolsesse koosseisu.

Red Wingsi meeskonnas tegi ta NHL-is debüüdi 14. märtsil 2014 mängus Edmonton Oilersi vastu. Red Wingsis mängis ta NHL-is kokku kolmel hooajal. Hooajal 2016–17 mängis ta veel Minnesota Wildi ja Arizona Coyotesi ridades. Hooajal 2017–18 mängis ta AHL-i klubis Chicago Wolves.

2018. aasta juulis liitus Pulkkinen KHL-i klubiga Minski Dinamo. 2019. aasta detsembris siirdus ta Moskva Dinamo ja 2020. aasta novembri lõpus Jaroslavli Lokomotivi. 2021. aasta mais sõlmis ta kaheaastase lepingu Tšeljabinski Traktoriga.

2016. aasta maailmameistrivõistlustel võitis ta Soome jäähokikoondisega hõbemedali.

## Viited

## Välislingid
* Teemu Pulkkinen KHL.ru lehel
* Teemu Pulkkinen NHL.com lehel
* Teemu Pulkkinen hockeydb.com lehel
Marc-André Gragnani

**Marc-André Gragnani** (sündinud 11. märtsil 1987 L'Île-Bizardis Quebecis) on Kanada jäähokimängija, kes mängis kaitsjana Rootsi kõrgliiga klubis Djurgårdens IF.

Ta alustas jäähoki mängimist Quebec Major Junior Hockey League'i klubis P.E.I. Rocket.

2005. aastal valis Buffalo Sabres ta NHL-i ''draft''is 98. valikuna. Sabresi meeskonnas debüteeris ta NHL-is hooajal 2007–08. Sabresi meeskonnas mängis ta kokku neljal hooajal, kuid aastatel 2008–2011 põhiliselt Sabresi farmklubi Portland Piratesi ridades AHL-is. Hooajal 2010–11 pälvis ta AHL-i parimale kaitsjale antava Eddie Shore'i auhinna. Ta valiti samal hooajal AHL-i sümboolsesse koosseisu.

NHL-is on ta mänginud veel Vancouver Canucksi (2011–12), Carolina Hurricanesi (2012–13) ja New Jersey Devilsi meeskonnas (2015–16).

KHL-is debüteeris ta hooajal 2013–14 Praha Levi meeskonnas. Hooajal 2014–15	mängis ta Šveitsi klubis SC Bern. Pärast seda mängis ta veel ühe hooaja Põhja-Ameerikas, siis naasis hooajal 2016–17 KHL-i. kui liitus Minski Dinamoga. 2017–18 põhihooajal andis ta KHL-is kõikidest kaitsemängijatest enim väravasööte (kokku 29). Samal hooajal osales ta KHL-i tähtede mängul. Hooajal 2018–19 mängis ta Kunluni Red Staris, kuid naasis seejärel Minski Dinamosse.

2021. aasta veebruaris liitus ta Djurgårdensiga. 

2018. aasta taliolümpiamängudel võitis ta Kanada jäähokikoondise koosseisus pronksmedali.

## Välislingid

* Marc-André Gragnani KHL.ru lehel
* Marc-André Gragnani NHL.com lehel
* Marc-André Gragnani hockeydb.com lehel
Heinz Wüstenhagen

**Heinz Wüstenhagen** (30. detsember 1931 – 2011) oli saksa amerikanist. Tuntud ühena Saksa DV amerikanistika alusepanijatest. 

## Kirjandus
*American Literature and the Contemporary Ideological Struggle: The Novel between the World Wars, ed. Günther Klotz and Heinz Wüstenhagen (Potsdam: Wissenschaftlich-Technisches Zentrum der Pädagogischen Hochschule “Karl Liebknecht” Potsdam, 1986) 
*Wüstenhagen, Heinz: Krisenbewusstsein und Kunstanspruch, Romane und Essays in den USA seit 1945, Berlin (Ost) 1980. 
*Grenzüberschreitungen. Festschrift zum 65. Geburtstag von Heinz Wüstenhagen, Potsdam: Potsdam University Press 1996.
Turba-sõlgsamblik

**Turba-sõlgsamblik** ehk **turbasõlik** (*Lichenomphalia ericetorum*, sünonüümid *Phytoconis ericetorum*, *Omphalina ericetorum*) on liik samblikke.

Ta on väheseid samblikke kellel seenkomponendiks on kandseen.

On Eestis üsna sage. Sama seen on ka rabasõlik.

## Välislingid
*
Luigi Di Maio

**Luigi Di Maio** (sündinud 6. juulil 1986 Avellinos) on Itaalia poliitik, ta kuulub Viie Tähe Liikumise ridadesse, 23. septembrist 2017 on ta Viie tähe liikumise esimees. Aastatel 2018–2019 oli ta Itaalia majandusarengu, töö ja sotsiaalpoliitika minister. 5. septembrist 2019 kuni 22. oktoobrini 2022 oli ta Itaalia välisminister.

Ta sündis aastal 1986 Avellinos Avellino provintsis. Ta on lõpetanud Napoli ülikooli.

Ta oli 1. juunist 2018 kuni 5. septembrini 2019 Itaalia majandusarengu, töö ja sotsiaalpoliitika minister, olles ühtlasi ka Itaalia asepeaminister. 5. septembrist 2019 kuni 22. oktoobrini 2022 oli ta Itaalia välisminister.